b'\n_START_ARTICLE_\nWilhelm Keitel\n_START_SECTION_\nBiografija\n_START_PARAGRAPH_\nGim\xc4\x97 pasiturin\xc4\x8dioje \xc5\xbeemvald\xc5\xbeio \xc5\xa1eimoje. 1901 m. baig\xc4\x97 Getingeno gimnazij\xc4\x85 ir savo noru prad\xc4\x97jo fanenjunkerio karo tarnyb\xc4\x85 46-ajame \xc5\xbdemutin\xc4\x97s Saksonijos artilerijos pulke. 1902 m. rugpj\xc5\xabt\xc4\xaf jam suteiktas leitenanto laipsnis. 1905 m. baig\xc4\x97 Juterborgo karo mokykl\xc4\x85. 1908 m. buvo paskirtas pulko adjutantu. Prasid\xc4\x97jus Pirmajam pasauliniam karui kovojo Vakar\xc5\xb3 fronto m\xc5\xab\xc5\xa1iuose Flandrijoje, 1914 m. rugs\xc4\x97j\xc4\xaf buvo su\xc5\xbeeistas. T\xc5\xb3 pa\xc4\x8di\xc5\xb3 met\xc5\xb3 spal\xc4\xaf pakeltas \xc4\xaf kapitonus. 1915 m. paskirtas tarnauti 19-osios p\xc4\x97stinink\xc5\xb3 rezervo divizijos \xc5\xa1tabe. V\xc4\x97liau dalyvavo Marnos, Verdeno ir Pa\xc5\xa1endeil\xc4\x97s m\xc5\xab\xc5\xa1iuose. Po karo tarnavo reichsvere. 1919 m. tarnavo 2-ojo armijos korpuso \xc5\xa1tabe. Nuo 1919 m. iki 1922 m. d\xc4\x97st\xc4\x97 taktik\xc4\x85 Hanoverio kavalerijos mokykloje. 1923 m. pakeltas \xc4\xaf majorus. 1924 m. pabaigoje perkeltas \xc4\xaf Karo ministerij\xc4\x85. Nuo 1927 m. iki 1929 m. 6-ojo artilerijos pulko bataliono vadas. Nuo 1929 m. spalio paskirtas Karo ministerijos Organizacinio departamento vir\xc5\xa1ininku. Prisid\xc4\x97jo prie Vokietijos kariuomen\xc4\x97s slapto perginklavimo. 1933 m. spal\xc4\xaf paskirtas 3-osios karo apygardos ir p\xc4\x97stinink\xc5\xb3 divizijos vado pavaduotoju. 1934\xc2\xa0m. suart\xc4\x97jo su \xc4\xaf vald\xc5\xbei\xc4\x85 at\xc4\x97jusiais nacistais ir prad\xc4\x97jo kilti karjeros laiptais. 1935 m. pakeltas \xc4\xaf generolus majorus. 1935\xe2\x80\x931938\xc2\xa0m. buvo Gynybos ministerijos karinio-politinio skyriaus vir\xc5\xa1ininkas. 1936 m. sausio 1 d. pakeltas \xc4\xaf generolo leitenanto, o 1937 m. rugpj\xc5\xabt\xc4\xaf \xc4\xaf artilerijos generolo pareigas. Nuo 1938\xc2\xa0m. vasario 4 d. iki Vokietijos kapituliacijos 1945\xc2\xa0m. gegu\xc5\xbe\xc4\x97s 8 d.\xc2\xa0\xe2\x80\x93 Vokietijos karini\xc5\xb3 paj\xc4\x97g\xc5\xb3 vyriausiojo \xc5\xa1tabo vir\xc5\xa1ininkas. Buvo vienas i\xc5\xa1 Hitleriui artim\xc5\xb3 \xc5\xbemoni\xc5\xb3, dalyvavo rengiant visas stambiausias karines operacijas. Nepritardamas M\xc5\xab\xc5\xa1io d\xc4\x97l Pranc\xc5\xabzijos ir Barbarosos operacijos planams, kiekvien\xc4\x85 kart\xc4\x85 atsistatydindavo, bet A. Hitleris abu jo pra\xc5\xa1ymus atmet\xc4\x97. 1940 m. liepos 19 d. jam, kaip ir dar 11 Vermachto auk\xc5\xa1\xc4\x8diausio rango generol\xc5\xb3, buvo suteiktas feldmar\xc5\xa1alo laipsnis u\xc5\xbe j\xc5\xb3 veiksmus \xc5\xbeaibi\xc5\xa1kai nugalint Pranc\xc5\xabzij\xc4\x85. _NEWLINE_Pasira\xc5\xa1\xc4\x97 direktyv\xc5\xb3, kuriose nurod\xc4\x97 \xc5\xbeudyti karo belaisvius ir okupuot\xc5\xb3 teritorij\xc5\xb3 gyventojus. Nepavykus 1944\xc2\xa0m. liepos 20-osios s\xc4\x85mokslui prie\xc5\xa1 Hitler\xc4\xaf, buvo vienas i\xc5\xa1 s\xc4\x85mokslinink\xc5\xb3 teis\xc4\x97j\xc5\xb3._NEWLINE_1945\xc2\xa0m. gegu\xc5\xbe\xc4\x97s 8 d. pasira\xc5\xa1\xc4\x97 Vokietijos kapituliacijos akt\xc4\x85. Po keturi\xc5\xb3 dien\xc5\xb3 s\xc4\x85jungininkai V. Keitel\xc4\xaf su\xc4\x97m\xc4\x97 ir perdav\xc4\x97 Niurnbergo karo nusikaltim\xc5\xb3 tribunolui. Proceso metu jis kaltintas s\xc4\x85mokslu prie\xc5\xa1 taik\xc4\x85, karo rengimu ir organizavimu, karo nusikaltimais ir nusikaltimais prie\xc5\xa1 \xc5\xbemonij\xc4\x85. Tribunolas atmet\xc4\x97 V. Keitelio argumentus, es\xc4\x85 jis tik vykd\xc4\x97 Hitlerio \xc4\xafsakymus, pripa\xc5\xbeino kaltu ir nuteis\xc4\x97 mirties bausme pakariant.'